Tabačka džamija (Banja Luka)
Tabačka džamija ili Debagija bila je jedna od najstarijih džamija sagrađenih u Banjoj Luci. Nalazila se u Gornjem Šeheru (stara Banja Luka), u središtu mahale Tabaci, koja je nastala nizvodno od potoka Suturlija, nakon turskog osvajanja Banje Luke. Mahala je ime dobila po zanatlijama (tabacima), koji su na obali Vrbasa štavili kožu. Kasnije kako se mahala više širila podijeljena je na "Gornje" i "Donje Tabake". Prema legendi stanovništvo se na ovaj prostor doselilo iz sela Trn, bježeći od kuge. Džamija je bila sagrađena od ćerpiča i imala je drvenu munaru. Džamija je sagrađena od priloga članova tabačkog esnafa u Bosni i Hercegovini i bila je jedna od pet koju je ovaj esnaf izgradio. Ostale četiri džamije izgrađene su u Tešnju, Mostaru, Sarajevu i Visokom. Tabačka džamija izgrađena je između 1528. i 1580. godine, odnosno najkasnije do kraja 16. vijeka. Srušena je nakon Prvog svjetskog rata, 1919.